
3 [20.]
	Ἀκόμη ἐβάστουνε ἡ βροντή..................................... 
	Κι ἡ θάλασσα, πού σκίρτησε[footnoteRef:1]  σάν τό χοχλό[footnoteRef:2] πού βράζει,  [1:  σκίρτησε: αόριστος σε θέση παρατατικού («σκιρτούσε»: αναταρασσόταν).]  [2:  χοχλό: κοχλασμό, βράσιμο.] 

	Ἡσύχασε καί ἔγινε ὅλο ἡσυχία καί πάστρα[footnoteRef:3],  [3:  πάστρα: καθαρότητα, διαύγεια.] 

	Σάν περιβόλι εὐώδησε κι ἐδέχτηκε ὅλα τ’ ἄστρα· 
5 	Κάτι κρυφό μυστήριο ἐστένεψε τή φύση[footnoteRef:4] [4:  εστένεψε τη φύση: επιβλήθηκε (στην πλάση), την ανάγκασε…] 

 	Κάθε ὀμορφιά νά στολιστεῖ καί τό θυμό ν’ ἀφήσει. 
	Δέν εἶν’ πνοή στόν οὐρανό, στή θάλασσα, φυσώντας 
	Οὔτε ὅσο κάνει στόν ἀνθό ἡ μέλισσα περνώντας, 
	Ὅμως κοντά στήν κορασιά, πού μ’ ἔσφιξε κι ἐχάρη, 
10 	Ἐσειότουν τ’ ὁλοστρόγγυλο καί λαγαρό[footnoteRef:5] φεγγάρι·  [5:  λαγαρό: διαυγές, καθαρό, φωτεινό.] 

	Καί ξετυλίζει ὀγλήγορα κάτι πού ἐκεῖθε βγαίνει, 
	Κι ὀμπρός μου ἰδού πού βρέθηκε μία φεγγαροντυμένη. 
	Ἔτρεμε τό δροσάτο φῶς στή θεϊκιά θωριά της,
 	Στά μάτια της τά ὁλόμαυρα καί στά χρυσά μαλλιά της.


4 [21.]
	 Ἐκοίταξε τ’ ἀστέρια, κι ἐκεῖνα ἀναγαλλιάσαν, 
	Καί τήν ἀχτινοβόλησαν καί δέν τήν ἐσκεπάσαν· 
	Κι ἀπό τό πέλαο, πού πατεῖ χωρίς νά τό σουφρώνει[footnoteRef:6],  [6:  χωρίς να το σουφρώνει: χωρίς καν να ρυτιδώνει, χωρίς και κατά το ελάχιστο να υποχωρεί η επιφάνεια του νερού στο βήμα της, χωρίς να βυθίζεται.] 

 	Κυπαρισσένιο ἀνάερα τ’ ἀνάστημα σηκώνει, 
	Κι ἀνεῖ τς ἀγκάλες μ’ ἔρωτα καί μέ ταπεινοσύνη,
	Κι ἔδειξε πάσαν ὀμορφιά καί πάσαν καλοσύνη. 
	Τότε ἀπό φῶς μεσημερνό ἡ νύχτα πλημμυρίζει, 
	Κι ἡ χτίσις ἔγινε ναός πού ὁλοῦθε λαμπυρίζει. 
	Τέλος σ’ ἐμέ πού βρίσκομουν ὀμπρός της μές στά ρεῖθρα[footnoteRef:7] ,  [7:  ρείθρα: (με την αρχαία σημασία, ῥέεθρα) υδάτινα ρεύματα (σημερ. σημασία: χαντάκια, αυλάκια στο πλάι των δρόμων, κοίτες ποταμών).] 

10 	Καταπώς στέκει στό Βοριά ἡ πετροκαλαμίθρα[footnoteRef:8] , [8:  πετροκαλαμίθρα: (αντιδάνειο: καλαμίτις < βενετ. pietra calamita)· είδος πρωτόγονης (επιπλέουσας σε δοχείο με νερό) μαγνητικής βελόνας από καλάμι, δείκτης πυξίδας· αλεξικέραυνο.] 

 	Ὄχι στήν κόρη, ἀλλά σ’ ἐμέ τήν κεφαλή της κλίνει· 
	Τήν κοίταζα ὁ βαριόμοιρος, μ’ ἐκοίταζε κι ἐκείνη. 
	Ἔλεγα[footnoteRef:9] πώς τήν εἶχα ἰδεῖ πολύν καιρόν ὀπίσω,  [9:  Έλεγα: συλλογιζόμουν, είχα την εντύπωση.] 

	Κάν[footnoteRef:10] σέ ναό ζωγραφιστή μέ θαυμασμό περίσσο, [10:  Κάν-Κάνε: λες και, είτε-είτε.] 

15 	Κάνε τήν εἶχε ἐρωτικά ποιήσει ὁ λογισμός μου, 
	Κάν τ’ ὄνειρο, ὅταν μ’ ἔθρεφε τό γάλα τῆς μητρός μου·
	Ἤτανε μνήμη παλαιή, γλυκιά κι ἀστοχισμένη, 
	Πού ὀμπρός μου τώρα μ’ ὅλη της τή δύναμη προβαίνει· 
	Σάν τό νερό πού τό θωρεῖ τό μάτι ν’ αναβρύζει 
20	 Ξάφνου ὀχ[footnoteRef:11] τά βάθη τοῦ βουνοῦ, κι ὁ ἥλιος τό στολίζει.  [11:  οχ: (ιδιωμ. < ἐκ)· από. Πολύ συνηθισμένο στον Σολωμό.] 

	Βρύση ἔγινε τό μάτι μου κι ὀμπρός του δέν ἐθώρα, 
	Κι ἔχασα αὐτό τό θεϊκό πρόσωπο γιά πολλή ὥρα, 
	Γιατί ἄκουγα[footnoteRef:12] τά μάτια της μέσα στά σωθικά μου,  [12:  άκουγα: ένιωθα. ] 

	Πού ἐτρέμαν καί δέ μ’ ἄφηναν νά βγάλω τή μιλιά μου· 
25 	Ὅμως αὐτοί[footnoteRef:13] εἶναι θεοί, καί κατοικοῦν ἀπ’ ὅπου  [13:  αυτοί – αντί αυτά (δηλ. τα μάτια): έλξη του γένους από το θεοί.] 

	Βλέπουνε μές στήν ἄβυσσο καί στήν καρδιά τ’ ἀνθρώπου, 
	Κι ἔνιωθα πώς μοῦ διάβαζε καλύτερα τό νοῦ μου
	 Πάρεξ ἄν ἤθελε τῆς πῶ μέ θλίψη τοῦ χειλιού μου:
	«Κοίτα με μές στά σωθικά, πού φύτρωσαν οἱ πόνοι 	……………………………………………
	……….…………………………………..
	………………. …………………………..
30 	Ὅμως ἐξεχειλίσανε τά βάθη τῆς καρδιᾶς μου· 
	Τ’ ἀδέλφια μου τά δυνατά οἱ Τοῦρκοι μοῦ τ’ ἀδράξαν, 
	Τήν ἀδελφή μου ἀτίμησαν κι ἀμέσως τήν ἐσφάξαν, 
	Τόν γέροντα τόν κύρην μου ἐκάψανε τό βράδι, 
	Καί τήν αὐγή μοῦ ρίξανε τή μάνα στό πηγάδι. 
35	Στήν  Κρήτη ………………………………..
	Μακριά 'πό κεῖθ’ ἐγιόμισα τές φοῦχτες μου κι ἐβγῆκα.
	 Βόηθα, Θεά, τό τρυφερό κλωνάρι μόνο νά 'χω· 
	Σέ γκρεμό κρέμουμαι βαθύ, κι αὐτό βαστῶ μονάχο».

5 [22.]
	Ἐχαμογέλασε γλυκά στόν πόνο τῆς ψυχῆς μου, 
	Κι ἐδάκρυσαν τά μάτια της, κι ἐμοιάζαν τῆς καλῆς μου . 
	Ἐχάθη, ἀλιά μου! ἀλλ’ ἄκουσα τοῦ δάκρυου της ραντίδα[footnoteRef:14]  [14:  ραντίδα: ρανίδα (< ραίνω), σταγόνα, σταλαγματιά. ] 

	Στό χέρι, πού 'χα σηκωτό μόλις ἐγώ τήν εἶδα. — 
5 	Ἐγώ ἀπό κείνη τή στιγμή δέν ἔχω πλιά τό χέρι, 
	Π’ ἀγνάντευεν Ἀγαρηνό κι ἐγύρευε μαχαίρι·
	 Χαρά δέν τοῦ 'ναι ὁ πόλεμος· τ’ ἁπλώνω τοῦ διαβάτη 
	Ψωμοζητώντας, κι ἔρχεται μέ δακρυσμένο μάτι· 
	Κι ὅταν χορτάτα δυστυχιά τά μάτια μου ζαλεύουν[footnoteRef:15],  [15:  ζαλεύουν (< κοιν. ζαλώνω· φορτώνω, επιβαρύνω· ή κρητ. ζάλο· βήμα, βηματισμός): ζαλίζονται, αναστρέφονται (;) / βαραίνουν από κούραση. ] 

10	Ἀργά, κι ὀνείρατα σκληρά τήν ξαναζωντανεύουν, 
	Καί μέσα στ’ ἄγριο πέλαγο τ’ ἀστροπελέκι σκάει, 
	Κι ἡ θάλασσα να καταπιεῖ τήν κόρη ἀναζητάει,
	 Ξυπνῶ φρενίτης[footnoteRef:16],  κάθομαι, κι ὁ νοῦς μου κινδυνεύει.  [16:  φρενίτης: (< φρένα): φρενιασμένος, έξω φρενών, μανιακός, ταραγμένος· ο νους μου κινδυνεύει: πάω να χάσω το μυαλό μου, διακινδυνεύεται η πνευματική μου ισορροπία. ] 

	Καί βάνω τήν παλάμη μου, κι ἀμέσως γαληνεύει. — 
15 	Τά κύματα ἔσχιζα μ’ αὐτό[footnoteRef:17],  τ’ ἄγρια καί μυρωδάτα,  [17:  μ’ αυτό, αντί μ’ αυτή (την παλάμη): λες και, είτε-είτε.] 

	Μέ δύναμη πού δέν εἶχα μήτε στά πρῶτα νιάτα,
 	Μήτε ὅταν ἐκροτούσαμε[footnoteRef:18],  πετώντας τά θηκάρια,  [18:  εκροτούσαμε: συγκροτούσαμε, συνάπταμε.] 

	Μάχη στενή μέ τούς πολλούς ὀλίγα παλληκάρια. 
	Μήτε ὅταν τόν μπομπο-Ἰσούφ καί τς ἄλλους δύο βαροῦσα 
20	 Σύρριζα στή Λαβύρινθο π’ ἀλαίμαργα[footnoteRef:19]  πατοῦσα[footnoteRef:20].  [19:  αλαίμαργα: το επίρρημα μεταφορικό, προς δήλωση του πολεμικού μένους.]  [20:  πατούσα: (εδώ ιδίως) κυρίευα, κρατούσα κυριαρχικά.] 

	Στό πλέξιμο[footnoteRef:21] τό δυνατό ὁ χτύπος τῆς καρδιᾶς μου  [21:  πλέξιμο: η πλεύση, το κολύμπημα. ] 

	(Κι αὐτό μοῦ τ’ αὔξαιν’) ἔκρουζε[footnoteRef:22] στήν πλεύρα τῆς κυρᾶς μου. [22:  έκρουζε: χτυπούσε, έκρουε· πλεύρα: το πλευρό, το πλάι.] 


ΕΡΩΤΗΣΕΙΣ

Α1. Το έργο του Δ. Σολωμού έχει δεχτεί επιρροές και από το δημοτικό τραγούδι. Να αναφέρετε τρία διαφορετικά χαρακτηριστικά του δημοτικού τραγουδιού που εντοπίζετε στα αποσπάσματα του ποιήματος «Ο Κρητικός» και για καθένα από αυτά να γράψετε ένα παράδειγμα. 
Μονάδες 15 
Β1. Σύμφωνα με τον Β. Αθανασόπουλο: «[…] Το φως μπορεί μες στο ποιητικό τοπίο του Σολωμού να μεταμορφώνει τα πράγματα και να μετουσιώνει τα σώματα που φωτίζει. Το φως είναι η ενέργεια του Θεού, είνα ι η όραση του Θεού.[…]». Στο κείμενο που σας δίνεται, να εντοπίσετε τέσσερα στοιχεία που υποστηρίζουν την παραπάνω άποψη (μονάδες 8) και να τα σχολιάσετε (μονάδες 12). 
Μονάδες 20 
Β2. Να βρείτε και να σχολιάσετε : 
α) τα τρία χρονικά επίπεδα στο απόσπασμα 5 [22.] (μονάδες 12)  και 
β) το περιεχόμενο και τον λειτουργικό ρόλο της παρομοίωσης στους στίχους 9-11 του αποσπάσματος 4 [21.] (μον. 8):
 «Τέλος σ’ ἐμέ πού βρίσκομουν ὀμπρός της μές στά ρεῖθρα,
 καταπώς στέκει στό Βοριά ἡ πετροκαλαμίθρα, 
Ὄχι στήν κόρη, ἀλλά σ’ ἐμέ τήν κεφαλή της κλίνει». 
Μονάδες 20
 Γ1. α) Να σχολιάσετε το περιεχόμενο των παρακάτω στίχων του αποσπάσματος 4 [21.] σε ένα κείμενο 100-120 λέξεων: 
«Ἔλεγα πώς τήν εἶχα ἰδεῖ πολύν καιρόν ὀπίσω, 
Κάν σέ ναό ζωγραφιστή μέ θαυμασμό περίσσο, 
Κάνε τήν εἶχε ἐρωτικά ποιήσει ὁ λογισμός μου, 
Κάν τ’ ὄνειρο, ὅταν μ’ ἔθρεψε τό γάλα τῆς μητρός μου · 
Ἤτανε μνήμη παλαιή, γλυκιά κι ἀστοχισμένη»
 15 μονάδες
 β) Να σχολιάσετε τις αλλαγές που συμβαίνουν στη ζωή και στο ήθος του Κρητικού στους παρακάτω στίχους του αποσπάσματος 5 [22.] σε ένα κείμενο 80-100 λέξεων:
 «[…] ἀλλ’ ἄκουσα τοῦ δάκρυου της ραντίδα 
Στό χέρι, πού 'χα σηκωτό μόλις ἐγώ τήν εἶδα. — 
Ἐγώ ἀπό κείνη τή στιγμή δέν ἔχω πλιά τό χέρι, 
Π’ ἀγνάντευεν Ἀγαρηνό κι ἐγύρευε μαχαίρι· 
Χαρά δέν τοῦ 'ναι ὁ πόλεμος· τ’ ἁπλώνω τοῦ διαβάτη 
Ψωμοζητώντας, κι ἔρχεται μέ δακρυσμένο μάτι·»                    (10 μονάδες)
Μονάδες 25
Δ1. Στα κείμενα του Δ. Σολωμού και του Κ. Καρυωτάκη που σας δίνονται, να εντοπίσετε (μονάδες 5) και να σχολιάσετε (μονάδες 15) δύο ομοιότητες και τρεις διαφορές ως προς το περιεχόμενο. 
Μονάδες 20 

Κ. Γ. Καρυωτάκης
ΤΗΣ ΘΑΛΑΣΣΑΣ ΝΕΡΑΪΔΑ
 
Ἀπό τά βράχι’ ἀνάμεσα πετιέται 'να κεφάλι
 καί βλέμματα ὁλόγυρα σκορπάει φοβισμένα. 
Ἐγώ, κρυμμένος κάπου κεῖ στό ἔρημ’ ἀκρογιάλι,
 τό βλέπω –σάν σέ ὄνειρο– μέ μάτια λιγωμένα. 

Ἕνα κορμί παρθενικό, γυμνό ἀργοπροβάλλει 
κι ἁπλώνεται ἡδονικά σε κύματ’ ἀφρισμένα·
 ὁ ἥλιος ἐσκυθρώπασε μπροστά στά τόσα κάλλη,
 τά κάλλη τ’ ἀπολλώνεια καί τά φωτολουσμένα.

 Ἀνατριχιάζ’ ἡ θάλασσα στό θεῖο ἄγγισμά τους, 
τά κυματάκια ἁπαλά μέ χάρη τ’ ἀγκαλιάζουν
 κι ἀχτίδες τά χαϊδεύουνε χρυσές στό πέρασμά τους.
 Θεότρελος, ὁ δύστυχος, βουτιέμαι μές στό κύμα, 
τά μάτια της τά θεϊκά μέ φόβο μέ κοιτάζουν καί χάνεται στή θάλασσα… 
Ἦταν νεράιδα… Κρίμα! 

Κ. Γ. Καρυωτάκη, Άπαντα τα Ευρισκόμενα, Εκδ. Ερμής 2006, σ.161
ΑΠΑΝΤΗΣΕΙΣ
Α1. Ο Δ. Σολωμός ως εκπρόσωπος της Επτανησιακής Σχολής έχει δεχτεί επιρροές στο έργο του από το δημοτικό τραγούδι. Τρία διαφορετικά χαρακτηριστικά του δημοτικού τραγουδιού που εντοπίζονται στα αποσπάσματα που δόθηκαν είναι: 
1. Ο ιαμβικός δεκαπεντασύλλαβος στίχος, ο οποίος αποτελείται από δύο ημιστίχια, εκ των οποίων το β’ επαναλαμβάνει ή συμπληρώνει το νόημα του α’-ή κάνει μια αντίθεση. Ο σολωμικός δεκαπεντασύλλαβος έχει στενή συγγένεια με τον όμοιο στίχο της λαϊκής προφορικής λογοτεχνίας. Χαρακτηριστικό παράδειγμα αποτελεί ο στίχος «Ὅμως κοντά στήν κορασιά, πού μ’ ἔσφιξε κι ἐχάρη» (στ.9, απ. 3 [20]). 
2. Η χρήση του τριαδικού σχήματος, όπως φαίνεται στους στίχους «Κάν σέ ναό ζωγραφιστή μέ θαυμασμό περίσσο,  Κάνε τήν εἶχε ἐρωτικά ποιήσει ὁ λογισμός μου, Κάν τ’ ὄνειρο, ὅταν μ’ ἔθρεφε τό γάλα τῆς μητρός μου» (στ.14-16, απ. 4 [21]). 
3. Η στενή επαφή του ανθρώπου με τη φύση, η οποία αισθητοποιείται με λυρικές εικόνες με ενδεικτικό παράδειγμα την παράσταση του αδιανόητου καθ’ υπερβολή «Τότε ἀπό φῶς μεσημερνό ἡ νύχτα πλημμυρίζει» (στ. 7, απ. 4[21]). 

Β1. Συχνά στο σολωμικό ποιητικό τοπίο παρεμβαίνει το φως, το οποίο χάνει τη φυσική του διάσταση και ανασυντίθεται σε μεταφυσικό. Το φως αυτό είναι Θείο και σύμφωνα με τον Αθανασόπουλο «μπορεί μες στο ποιητικό τοπίο του Σολωμού να μεταμορφώνει τα πράγματα και να μετουσιώνει τα σώματα που φωτίζει. Το φως είναι η ενέργεια του Θεού, είναι η όραση του Θεού». Η άποψη αυτή επιβεβαιώνεται στα δοθέντα αποσπάσματα. Αρχικά στους στίχους «Ἐσειότουν  τ’ ὁλοστρόγγυλο καί λαγαρό  φεγγάρι· καί ξετυλίζει ὀγλήγορα κάτι πού ἐκεῖθε βγαίνει, κι ὀμπρός μου ἰδού πού βρέθηκε μία φεγγαροντυμένη», η αναφορά στο γεμάτο, καθαρό και φωτεινό φεγγάρι συνδέεται με το «ξετύλιγμα» του κρυφού, την εμφάνιση της Φεγγαροντυμένης. Ένα δεύτερο χαρακτηριστικό παράδειγμα της ιδιαίτερης διάστασης του φωτός στο σολωμικό έργο αποτελεί ο στίχος «Ἔτρεμε τό δροσάτο φῶς στή θεϊκιά θωριά της». Εδώ, το σχήμα συναισθησίας, αλλά και το οξύμωρο αποδίδουν τις ανταύγειες του φεγγαρόφωτου στη μορφή της μυστηριακής γυναίκας. Η μεταμορφωτική λειτουργία του φωτός εντοπίζεται και στους στίχους 1-2 του απ. 4 [21], όπου η Φεγγαροντυμένη «Ἐκοίταξε τ’ ἀστέρια, κι ἐκεῖνα ἀναγαλλιάσαν, καί τήν ἀχτινοβόλησαν καί δέν τήν ἐσκεπάσαν». Σ’ αυτούς τους στίχους αρχίζει η ανιούσα κλιμάκωση της φωτοχυσίας με τη συνδρομή του πολυσύνδετου σχήματος («κι…και…και…κι…»). Το αδύναμο φως των αστεριών υποχωρεί μπροστά στην εκτυφλωτική λάμψη της Φεγγαροντυμένης. Η προσωποποίησή τους και η αναφορά του ρήματος «ἀναγαλλιάσαν» εκφράζουν τη χαρά των στοιχείων της φύσης για την ανάδυση του κρυφού. Τέλος, η κλιμάκωση της φωτοχυσίας ολοκληρώνεται στους στίχους 7-8 του απ. 4 [21] με τους στίχους «Τότε ἀπό φῶς μεσημερνό ἡ νύχτα πλημμυρίζει, κι ἡ χτίσις ἔγινε ναός πού ὁλοῦθε λαμπυρίζει», όπου η νύχτα γίνεται μέρα και όλη η πλάση εκπέμπει ένα εκτυφλωτικό και μεταφυσικό φως.

Β2.  α) Στο συγκεκριμένο απόσπασμα ο μύθος αναπτύσσεται σε τρία χρονικά επίπεδα. Το πρώτο καλύπτει το χρόνο του ναυαγίου και της θαυμαστής εμπειρίας που βιώνει ο   Κρητικός βλέποντας τη μορφή της Φεγγαροντυμένης η οποία του χαμογελά γλυκά και δακρύζει. «Ἐχαμογέλασε γλυκά στόν πόνο τῆς ψυχῆς μου, /Κι ἐδάκρυσαν τά μάτια της, κι ἐμοιάζαν τῆς καλῆς μου. /Ἐχάθη, ἀλιά μου! ἀλλ’ ἄκουσα τοῦ δάκρυου της ραντίδα » (στ. 1-3 απ. 5 [22]). 
Το δεύτερο επίπεδο καλύπτει την προϊστορία του ήρωα στην Κρήτη, ο  οποίος μεταφέρεται συνειρμικά στο παρελθόν αναφέροντας το  «χέρι», με το οποίο πολεμούσε τους εχθρούς. Θυμάται τη μαχητικότητα και τη γενναιότητα που επεδείκνυε εκεί, για να ελευθερώσει την πατρίδα του εναντίον των κατακτητών « Μήτε ὅταν τόν μπομπο-Ἰσούφ καί τς ἄλλους δύο βαροῦσα/Σύρριζα στή Λαβύρινθο π’ ἀλαίμαργα πατοῦσα» ( στ. 19-20 του απ.5 [22]). Να τονιστεί ότι αυτοί οι στίχοι αποτελούν δείγματα του ιστορικού υπόβαθρου του έργου (κρητική επανάσταση 1823-4). 
Το τρίτο χρονικό επίπεδο είναι η ζωή του πρόσφυγα μετά το ναυάγιο και το χαμό της κόρης (στίχοι 7-8, απ. 5[22]), όπου αναφέρει την εξέλιξη της ζωής του «Χαρά δέν τοῦ 'ναι ὁ πόλεμος· τ’ ἁπλώνω τοῦ διαβάτη /Ψωμοζητώντας, κι ἔρχεται μέ δακρυσμένο μάτι» 

β) Ο Σολωμός ψάχνοντας τον καταλληλότερο τρόπο για να δείξει ότι ο Κρητικός μαγνητίστηκε από τα μάτια της γυναικείας οπτασίας χρησιμοποιεί τη λέξη «πετροκαλαμίθρα» που είναι είδος πρωτόγονης, επιπλέουσας σε δοχείο με νερό,  μαγνητικής βελόνας από καλάμι, δείκτης πυξίδας. Η λέξη ομοιοκαταληκτεί με τη λέξη «ρείθρα» που σημαίνει τα υδάτινα ρεύματα. 
Στην παρομοίωση αυτή αξιοποιείται το φαινόμενο του μαγνητισμού για να δηλωθεί η έλξη μεταξύ ψυχών, πνευμάτων και σωμάτων (το φαινόμενο αυτό αξιοποιείται μεταφορικά σε πολλά κείμενα από την αρχαιότητα). Επίσης, με την παρομοίωση αυτή, που συμπληρώνεται με το σχήμα άρσης και θέσης «Ὄχι στήν κόρη, ἀλλά σ’ ἐμέ τήν κεφαλή της κλίνει», ο Κρητικός  εκφράζει την εντύπωση που του προξενεί το γεγονός ότι η Φεγγαροντυμένη στρέφει το βλέμμα της σ’ αυτόν και όχι στην κορασιά, η οποία βρίσκεται σε θέση αδυναμίας σε σχέση με τον ήρωα. Πάντως, από το σημείο αυτό και εξής η μαγνητική έλξη που αναπτύσσεται μεταξύ του Κρητικού και της Φεγγαροντυμένης  οδηγεί τον ήρωα σε μια κατάσταση ύπνωσης και βίωσης μιας συγκλονιστικής μεταφυσικής εμπειρίας. 

Γ1. α) Λίγο μετά την εμφάνιση της Φεγγαροντυμένης ο Κρητικός προσπαθεί να ανακαλέσει στη μνήμη του εικόνες οικείες, οι οποίες είναι συνδεδεμένες με τη Φεγγαροντυμένη, εικόνες που ήταν παλιές και λησμονημένες, αλλά τώρα αναδύονται εκ νέου στην επιφάνεια. Η Φεγγαροντυμένη του ξυπνά ευτυχισμένες αναμνήσεις σχετικές με εξιδανικευμένες γυναικείες μορφές, τις οποίες αποδίδει μέσω του τριαδικού σχήματος «Κάν… Κάνε… Κάν…». Στους συγκεκριμένους στίχους εντοπίζονται στοιχεία φιλοσοφικών, και συγκεκριμένα πλατωνικών και αριστοτελικών απόψεων σχετικά με την αναγνώριση, στα πράγματα του κόσμου αυτού, ιδεών (προτύπων) που η ψυχή είχε γνωρίσει στην ιδεατή τους μορφή πριν μπει στο σώμα. Αναφορικά με τα συναισθήματα του ήρωα, ο Κρητικός βρίσκεται σε έκσταση εξαιτίας της έντασης του θαυμασμού του προς την οπτασία. 

β) Στους συγκεκριμένους στίχους ο Κρητικός αφηγείται την ηθική μεταστροφή του μετά τη βίωση της μεταφυσικής εμπειρίας. Η Φεγγαροντυμένη εξαφανίστηκε, αλλά άφησε ένα δάκρυ στο χέρι του ήρωα. Η εικόνα του δακρύου στο χέρι του ήρωα είναι συμβολική. Εφόσον το δάκρυ αντιπροσωπεύει τη θεϊκή υπόσταση της Φεγγαροντυμένης και το χέρι του Κρητικού τις  πράξεις και τα κίνητρά τους, τότε  η απτή απόδειξη της ηθικής μεταστροφής του ήρωα οφείλεται στην επαφή του με τη Φεγγαροντυμένη. Για να αισθητοποιηθεί η αλλαγή αυτή γίνεται  σύγκριση ανάμεσα στο παρελθόν και τη μετέπειτα ζωή του ήρωα. Στο παρελθόν, όσο αγωνιζόταν στην Κρήτη, σκότωνε για να επιβιώσει. Μετά, όμως, από το ναυάγιο το χέρι που άπλωνε για να σκοτώσει, τώρα το απλώνει για να ζητιανέψει. Εναποθέτει, δηλαδή, ο Κρητικός την επιβίωσή του στη φιλευσπλαχνία των συνανθρώπων του. 

Δ1. Διαβάζοντας παράλληλα τα δύο κείμενα εντοπίζονται τόσο ομοιότητες όσο και διαφορές στο περιεχόμενο. 
Αρχίζοντας από τις ομοιότητες μπορούν να σημειωθούν οι ακόλουθες:
1. Και οι δύο κεντρικοί ήρωες μέσα σε μια ονειρική ατμόσφαιρα έρχονται αντιμέτωποι με μια γυναικεία μεταφυσική ύπαρξη που εκπέμπει  φως. Στον «Κρητικό» ξεπροβάλλει μέσα από το φεγγάρι «Ὅμως κοντά στήν κορασιά, πού μ’ ἔσφιξε κι ἐχάρη,  Ἐσειότουν τ’ ὁλοστρόγγυλο καί λαγαρό φεγγάρι· Καί ξετυλίζει ὀγλήγορα κάτι πού ἐκεῖθε βγαίνει, Κι ὀμπρός μου ἰδού πού βρέθηκε μία φεγγαροντυμένη». Αντίστοιχα, στο ποίημα του Καρυωτάκη αναφέρεται πως είχε «κάλλη ἀπολλώνεια φωτολουσμένα» και ότι «Ἦταν νεράιδα».
2. Μία δεύτερη ομοιότητα είναι πως οι δύο ήρωες βιώνουν έντονη έκπληξη και στενοχώρια με την αναπάντεχη εξαφάνιση των δύο γυναικείων υπάρξεων. Ο Κρητικός αναφωνεί «Ἐχάθη, ἀλιά μου!» και αντίστοιχα ο ήρωας του ποιήματος του Καρυωτάκη «Κρίμα!».
Πέρα από τις ομοιότητες επισημαίνονται και διαφορές: 
1. Η Φεγγαροντυμένη ξετυλίγεται μέσα από το φεγγάρι, ενώ η γυναικεία μορφή στο ποίημα του Καρυωτάκη ξεπροβάλλει μέσα από τα βράχια. 
2. Η Φεγγαροντυμένη δίνει θάρρος στον ήρωα, του είναι οικεία η μορφή της «Ἔλεγα πώς τήν εἶχα ἰδεῖ πολύν καιρόν ὀπίσω» και «Ἐχαμογέλασε γλυκά στόν πόνο τῆς ψυχῆς μου». Αντίθετα, στο παράλληλο κείμενο αναφέρεται πως η γυναικεία ύπαρξη έχει φοβισμένο βλέμμα «τά μάτια της τά θεϊκά μέ φόβο μέ κοιτάζουν».
3. Τέλος, άλλη μία διαφορά ανάμεσα στα δύο κείμενα είναι ο χώρος στον οποίο βρίκονται οι δύο κεντρικοί ήρωες των ποιημάτων. Ο Κρητικός βιώνει τη μεταφυσική εμπειρία μέσα στη θάλασσα σε αντίθεση με τον ήρωα του ποιήματος «Της θάλασσας νεράιδα» που βρίσκεται έξω από τη θάλασσα και βουτά μέσα στα κύματα για να πλησιάσει τη γυναικεία μορφή «Θεότρελος, ὁ δύστυχος, βουτιέμαι μές στό κύμα».

